Diari Oficial de la Generalitat Valenciana


Sumari del DOGV 9449, del 14-10-2022 (2022/9267)

DECRET 132/2022, de 7 d'octubre, del Consell, pel qual s'aprova l'alteració parcial dels termes municipals de Callosa de Segura i de Cox.
-----------------------------------------------------------------------------------------------------------------------------------------

### Dades del document

Número de DOGV
:   9449

Data del DOGV
:   14-10-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/9267


Data del document
:   07-10-2022

Organisme emissor
:   Presidència de la Generalitat

Tipus de document
:   Decret

Descriptors 

:   * Callosa de Segura
    * Cox
    * municipi

DECRET 132/2022, de 7 d'octubre, del Consell, pel qual s'aprova l'alteració parcial dels termes municipals de Callosa de Segura i de Cox. [2022/9267]  
PREÀMBUL  
  
D'acord amb el que es disposa en l'article 13.1 de la Llei 7/1985, de 2 d'abril, reguladora de les bases del règim local, i en l'article 1 de la Llei 8/2010, de 23 de juny, de règim local de la Comunitat Valenciana, els ajuntaments de Callosa de Segura i Cox han tramitat un procediment d'alteració dels seus respectius termes municipals, acollint-se al procediment de tramitació voluntària i conjunta, previst en l'article 10 del Reglament de població i demarcació territorial, aprovat pel Reial decret 1690/1986, d'11 de juliol.  
  
A conseqüència dels treballs de partió realitzats per l'Institut Nacional Geogràfic, la línia de terme que discorre pel barri de La Hoya a Callosa de Segura, i concretament a la zona de l'edifici de la Punteta, travessa quatre parcel·les, de tal manera que una part d'aquestes se situa a Callosa de Segura i l'altra a Cox.  
Amb la finalitat que cada parcel·la afectada quedara situada en un sol terme municipal i d'aquesta manera acabar amb els actuals problemes administratius, de prestació de serveis i de gestió, els Ajuntaments de Cox i de Callosa de Segura, de comú acord i amb caràcter voluntari, van iniciar un procediment administratiu l'objecte del qual consistia en la modificació geomètrica de la línia límit entre tots dos municipis. Així, els ajuntaments de Cox i de Callosa de Segura, en les sessions del Ple de les respectives corporacions de dates 10 de novembre de 2020 i de 30 de setembre de 2021, van acordar la procedència de l'alteració dels seus corresponents termes municipals d'acord amb el que es va acordar en l'acta de la comissió de partió subscrita per la representació de tots dos ajuntaments el 16 de maig de 2019.  
L'acord entre els municipis consisteix en un intercanvi de la superfície per segregació parcial de cadascun i posterior agregació al limítrof en la zona «Edifici de la Punteta - Barri de La Hoya».  
  
En són afectades un total de sis subparcel·les, inclosos els espais de vial públic, totes situades a l'est de la carretera Cox-Callosa (antiga CV-900, actual CV-9001) i al sud de l'Institut Vega Baja, de Callosa de Segura, amb una superfície total de 294 m² que passen del terme municipal de Cox al de Callosa de Segura, i la mateixa superfície, 294 m², que passen del terme municipal de Callosa de Segura al de Cox.  
  
Atés que l'alteració territorial és mínima, ja que afecta una reduïda superfície de cadascun dels termes, l'intercanvi de superfícies no afectarà la solvència econòmica dels ajuntaments.  
En conseqüència, els objectius que es persegueixen amb l'alteració proposada i les causes que la justifiquen estan previstos en els articles 7.1.a i 16.1.d) de la Llei 8/2010, de 23 de juny, de la Generalitat, de règim local de la Comunitat Valenciana.  
D'acord amb el que s'estableix en l'article 6.2 i 14.4 de la Llei 8/2010, de 23 de juny, de règim local de la Comunitat Valenciana, i en l'article 13.1 de la Llei 7/1985, de 2 d'abril, reguladora de les bases del règim local, consten els informes favorables de la Diputació Provincial d'Alacant, del Consell Tècnic de Delimitació Territorial i de la Direcció General d'Administració Local, com a òrgan al qual correspon la tutela financera de les entitats locals; s'ha donat coneixement a l'Administració general de l'Estat, i s'ha emés dictamen favorable pel Consell Jurídic Consultiu de la Comunitat Valenciana.  
  
D'acord amb el que disposa l'article 14.5 de la Llei 8/2010, de règim local de la Comunitat Valenciana, la resolució definitiva del procediment ha d'adoptar la forma de decret del Consell.  
Per tot això, segons el que disposen els articles 33.2 de la Llei 5/1983, de 30 de desembre, del Consell, i 14.5 de la Llei 8/2010, de règim local de la Comunitat Valenciana, a proposta del president de la Generalitat, conforme amb el Consell Jurídic Consultiu de la Comunitat Valenciana, i amb la deliberació prèvia del Consell, en la reunió del 7 d'octubre de 2022,  
DECRETE  
  
Article 1. Alteració dels termes municipals de Callosa de Segura i de Cox  
S'aprova l'alteració parcial dels termes municipals de Callosa de Segura i de Cox, per concórrer els requisits materials i de necessitat previstos en la legislació vigent, amb la finalitat de regularitzar la línia límit entre aquests municipis.  
  
Article 2. Abast de l'alteració aprovada  
Es modifica un tram de la línia límit intermunicipal entre Callosa de Segura i Cox, a conseqüència de l'intercanvi de superfície per segregació parcial de cadascun dels municipis i posterior agregació al limítrof.  
  
L'alteració dels termes municipals de Cox i de Callosa de Segura afecta el barri/carrer de La Hoya, entorn del denominat Edifici de la Punteta, entre la carretera Cox-Callosa de Segura, antiga CV 900 i actual CV 9001, a l'oest, i l'Institut Vega Baja, de Callosa de Segura, a l'est, i consisteix en l'intercanvi de la superfície per segregació parcial de cadascun i posterior agregació al limítrof, amb el resultat de 294 m² de superfície que passen del terme municipal de Callosa de Segura al de Cox, i la mateixa superfície, 294 m², que passen del terme municipal de Cox al de Callosa de Segura; tot això reflectit en els plànols 1, 2, 3.1, 3.2, 3.3, 3.4, 4B, 5B i 7 que consten en l'expedient administratiu.  
Els ajuntaments interessats hauran de procedir al replanteig i amollonament de les superfícies afectades, a fi de plasmar o verificar sobre el terreny el nou traçat de la línia límit dels termes municipals.  
  
DISPOSICIONS FINALS  
  
Primera. Facultats d'aplicació i execució  
S'autoritza la persona titular de la Secretaria Autonòmica de Cohesió Territorial i Polítiques contra el Despoblament a adoptar les mesures que siguen necessàries per a l'aplicació i l'execució d'aquest decret.  
  
Segona. Publicació  
Aquest decret es publicarà en el Diari Oficial de la Generalitat Valenciana i en el Boletín Oficial del Estado.  
  
Tercera. Efectes  
El present decret tindrà efectes des de l'endemà de la publicació en el Diari Oficial de la Generalitat Valenciana.  
  
Contra el present decret, les persones interessades podran interposar directament un recurs contenciós administratiu en el termini de dos mesos a partir de l'endemà de la publicació en el Diari Oficial de la Generalitat Valenciana, davant la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que es disposa en l'article 10 i concordants de la Llei reguladora de la jurisdicció contenciosa administrativa.  
Potestativament, s'hi podrà interposar un recurs de reposició davant el Consell, en el termini d'un mes des de l'endemà de la publicació del present decret en el Diari Oficial de la Generalitat Valenciana, d'acord amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, sense que aquest recurs es puga simultaniejar amb el recurs contenciós administratiu.  
En el cas que la interessada siga una administració pública, no s'hi pot interposar recurs en via administrativa, sense perjudici del que es disposa en l'article 44 de la Llei 29/1998, de 13 de juliol, segons el qual es podrà requerir prèviament a l'administració que ha dictat l'acte, en el termini de dos mesos comptats des de l'endemà de la notificació o publicació, si és el cas, en el Diari Oficial de la Generalitat Valenciana, perquè l'anul·le o el revoque.  
I tot això sense perjudici que les persones interessades puguen exercitar qualsevol altra via que estimen oportuna.  
  
València, 7 d'octubre de 2022  
  
El president de la Generalitat,  
XIMO PUIG I FERRER